Erkki Keldo		
Majandus- ja Kommunikatsiooniministeerium	
	
info@mkm.ee 	17.09.2025 nr 1-12/1011 - 1	

	

	
Pöördumine seoses Pikaliiva tn 69 kinnisasja Tallinna linnale võõrandamisega		

Austatud Erkki Keldo	

Tallinna Linnavalitsus esitas 25.06.2018 kirjaga nr LV-1/1718–1 Keskkonnaministeeriumile taotluse Eesti Vabariigi omandis oleva Pikaliiva tn 69 kinnisasja tasuta Tallinna linnale võõrandamiseks.
Tallinna Linnavolikogu võttis 20.03.2025 otsusega nr 21 vastu Pikaliiva tn 69 kinnistu ja lähiala detailplaneeringu (edaspidi planeering).
Majandus- ja Kommunikatsiooniministeerium on 11.07.2025 Tallinna Linnavaraametile edastatud kirjas nr 13-6/2422-2 selgitanud, et riik on Pikaliiva tn 69 kinnisasjale koostatava planeeringuga nõustunud (Maa-amet andis planeeringu lahendusele põhimõttelise nõusoleku 19.03.2024).
Tallinna Linnavolikogus 20.03.2025 otsusega nr 21 vastu võetud planeeringuga moodustatakse ühiskondlike hoonete ja üldkasutatava maa krundid lasteaia, kooli ja sotsiaalteenuste osutamiseks vajalike hoonete ehitamiseks ning puhke- ja sportimisvõimaluste loomiseks.
Planeeringu eeldatav kehtestamise aeg on 2026. aasta alguses. Planeeringu kehtestamise menetlusega samal ajal on Tallinna Linnavaraamet koostöös Tallinna Keskkonna- ja Kommunaalametiga kavandamas investeeringuid planeeringu elluviimiseks. Tallinna Linnavaraamet on kavandamas lähiaastatel kahte olulise tähtsusega investeeringut linna enda ja riigi toetatud teenuste pakkumiseks. 
Tallinna linna 2025 eelarvega on rahalised vahendid eraldatud lasteaia projekteerimise alustamiseks planeeringu joonisel näidatud pos 2 kinnistul ning oleme kavandamas erihoolekande reorganiseerimise projekti raames 30 kuni 36 teenuskoha rajamist pos 4 kinnistule. Reorganiseerimise eesmärgiks on koostöös Sotsiaalministeeriumi ja Sotsiaalkindlustusametiga rajada Tallinna Linnavalitsuse poolt linna administratiivsetesse piiridesse 84 teenuskohta, sulgedes 85 teenusekohta mujal Eestis.
Käesolevaks ajaks on Haabersti linnaosas tekkinud terav puudus lasteaiakohtadest. Paljud lapsevanemad on sunnitud otsima lahendusi väljaspool oma elukohta, mis toob kaasa igapäevase logistilise koormuse ning seab pered keerulisse olukorda. Aktiivsest elamuarendusest tulenevalt kasvab piirkonna elanikkond kiirelt ning lähiaastatel suureneb surve ka põhikoolikohtadele. Pos 2 krundile on kavandatud 10-12 rühmaline lasteaed, mille kavandamiseks on juba käesoleval aastal ette nähtud rahalised vahendid ideekonkursi läbiviimiseks. Rahalised vahendid on võimalik kasutusele võtta pärast seda kui Tallinna linn on saanud Pikaliiva tn 69 kinnisasja omanikuks.
2026. aastal plaanime läbi viia arhitektuurikonkursi ning alustada hoone projekteerimisega, et 2027. aasta II pooles oleks võimalik alustada hoone ehitamisega. Hoone valmimise ajaks on kavandatud 2029. 
Detailplaneeringu põhijoonisel näidatud pos 3 kinnistule on lähiaastatel planeeritud kavandada põhikool koos spordisaaliga ca 650 õpilasele. Kooli ehitamisega rajatakse ka pos 10 asuv staadion koolitundide läbiviimiseks ning linnaelanikele sportimisvõimaluste pakkumiseks väljaspool kooliaega. Põhikooli rajamine on kinnitatud Tallinna linnavolikogu 03.10.2024 määrusega nr 13 „Tallinna eelarvestrateegia ja arengustrateegia „Tallinn 2035“ rakenduskava aastateks 2025-2028“.
Detailplaneeringu põhijoonisel näidatud pos 1 kinnistule planeeritud sotsiaalobjektide teenused on sotsiaal- ja tervishoiuameti poolt väljatöötamisel ning lähiaastatel planeerime alustada investeeringute kavandamisega. Detailplaneeringu seletuskirjas on läbi kaalutud järgnevad võimalikud teenused: täisealiste hoolekandeasutus, eakatele suunatud teenusmajad, väikelaste perepesa ruumid, erivajadusega laste päevahoid.
Samal ajal lasteaia ja erihoolekande hoonete projekteerimisega projekteeritakse ka sisekvartali teed ja vajalikud kommunikatsioonid hoonete teenindamiseks ning detailplaneeringuala edasiseks arendamiseks. Samuti kavandatakse järve äärse üldkasutatavate kinnistute arendamist rekreatsiooni ja puhke piirkonnaks koos vaatetorni, purde ja paviljoni ning tualettruumidega.
Arvestades praegust olukorda ja elanikkonna kasvu on lasteaia ning põhikooli rajamine ajaliselt kriitilise tähtsusega ja hädavajalik samm, et tagada piirkonna lastele haridus- ja arenguvõimalused.
Erihoolekande reorganiseerimise projekti tähtaeg on 31.08.2029. Selleks, et linn saaks taotleda teenuse avamiseks vajalikud load peab hoone valmima 2028. aastaks.
Tallinna Linnaplaneerimise Amet koostöös Tallinna Linnavaraametiga soovib alustada käesoleval aastal ideekonkursi väljakuulutamisega. Kuna ideekonkurss on esimene samm projekteerimise protsessis siis on oluline, et linnal oleks õiguslik alus kinnistu omanikuna ruumi kujundamiseks nii, et arendustegevused läheksid sujuvalt edasi ehitusprojekti koostamiseks ja ehitamiseks. 
Selgitame, et eelpool nimetatud asjaoludest tulenevalt soovib linn kinnistu omandada enne detailplaneeringu kehtestamist, mis tagaks võimaluse tegevustega alustada juba käesoleval aastal ning ideekonkursside koostamine oleks kooskõlas hea tavaga, korrektse avaliku raha kasutamisega ning kiirendaks oluliselt investeeringute valmimist.
Projekti õnnestumiseks on väga oluline saada Majandus-ja Kommunikatsiooniministeeriumi otsus, mis annab meile olulise ajalise võidu projekti õnnestumiseks.
Eeltoodud asjaolusid arvesse võttes, palume Majandus-ja Kommunikatsiooniministeeriumil kaaluda võimalust alustada Pikaliiva tn 69 kinnisasja võõrandamisega Tallinna linnale enne detailplaneeringu kehtestamist.

	
Lugupidamisega	

	
	
(allkirjastatud digitaalselt)	
Margot Roose	
abilinnapea

	
		
Inga Klavan-Tensing, 6404289 inga.klavan-tensing@tallinnlv.ee